NEUVOSTON ASETUS (ETY) N:o 2773/75,

annettu 29 päivänä lokakuuta 1975,

muna-alalla sovellettavista maksun ja sulkuhinnan laskemista koskevista säännöistä

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon muna-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2771/75(1) ja erityisesti sen 4 artiklan 3 kohdan ja 7 artiklan 5 kohdan,

ottaa huomioon komission ehdotuksen,

sekä katsoo, että

kuorellisiin muniin sovellettava maksu koostuu erityisesti osasta, joka vastaa yhden kilogramman kuorellisia munia tuottamiseen yhteisössä tarvittavan rehuviljamäärän hinnan yhteisössä ja maailmanmarkkinahinnan erotusta,

tämä määrä olisi vahvistettava muuntokertoimen 1:2,563 perusteella, joka ilmaisee yhden kilogramman kuorellisia munia ja sen tuottamiseen tarvittavan rehuviljan painon suhteen; tämän suhteen vahvistamisessa olisi otettava huomioon munivan kanan rehuntarve sen kasvua, ylläpitoa ja tuotantoa varten keskimääräisen vuosittaisen munintamäärän perusteella; olisi kuitenkin otettava huomioon myös tuotannosta poistetun kanan myynti,

siitosmuniin sovellettava maksu on laskettava samaa menetelmää noudattaen kuin kuorellisiin muniin sovellettava maksu; laskennassa on kuitenkin käytettävä rehuviljamäärää, joka tarvitaan yhden siitosmunan tuottamiseen yhteisössä,

tämä määrä olisi vahvistettava muuntokertoimen 1:0,245 perusteella, joka ilmaisee yhden siitosmunan ja sen tuottamiseen tarvittavan rehuviljamäärän suhteen; tämän suhteen vahvistamisessa otetaan huomioon edellä esitetty munivan kanan rehuntarve ja siitosmunia toimittavien yritysten erityiset tuotanto-olosuhteet,

olisi määritettävä mainitut määrät muodostavan viljaseoksen koostumus,

tämä seos sisältää viljoja tai niiden sivutuotteita, jotka olisi rinnastettava yhteen munivien kanojen ruokinnassa ensisijaisesti käytettäviin kolmeen viljalajiin, nimittäin maissiin, ohraan ja kauraan; erityisesti olisi rinnastettava rehuvehnä ohraan,

sen vuoksi olisi pidettävä edustavana koostumukseltaan seuraavanlaista viljaseosta:

maissi 60 %

ohra 30 %

kaura 10 %

mainittujen rehuviljamäärien koostumuksesta johtuen näyttää olevan tarpeen, että niiden hinnat yhteisössä ja maailmanmarkkinoilla vastaavat kunkin kyseisen viljalajin yhteisön hintojen ja maailmanmarkkinahintojen mainitun koostumuksen mukaan painotettua keskiarvoa,

kunkin rehuviljalajin hinnan laskennassa olisi käytettävä:

- asetuksen (ETY) N:o 2771/75 4 artiklan 1 kohdan a alakohdan toisessa alakohdassa tarkoitettuna ajanjaksona voimassa olevien niiden kuukausittaisella korotuksella korotettujen kynnyshintojen aritmeettista keskiarvoa,

- asetuksen (ETY) N:o 2771/75 4 artiklan 1 kohdan a alakohdan kolmannessa alakohdassa tarkoitetulle ajanjaksolle vahvistettujen cif-hintojen aritmeettista keskiarvoa,

asetuksen (ETY) N:o 2771/75 7 artiklan perusteella kuorellisten munien sulkuhinta muodostuu kahdesta osasta:

- maailmanmarkkinahinnasta sille rehuviljamäärälle, joka tarvitaan tuotettaessa kolmansissa maissa yksi kilogramma kuorellisia munia,

- kiinteästä määrästä, joka edustaa muita rehukustannuksia sekä yleisiä tuotantokustannuksia ja kaupan pitämisen kustannuksia,

siitosmunien sulkuhinta on laskettava samaa menetelmää noudattaen kuin kuorellisten munien sulkuhinta; laskennassa on kuitenkin käytettävä maailmanmarkkinahintaa sille rehuviljamäärälle, joka tarvitaan tuotettaessa kolmansissa maissa yksi siitosmuna,

rehuviljamäärät olisi vahvistettava kuorellisille munille muuntokertoimen 1:2,770 ja siitosmunille muuntokertoimen 1:0,245 perusteella; tämä kerroin olisi vahvistettava samoin perustein kuin maksun laskennassa käytettävät muuntokertoimet; kuorellisten munien osalta ei kuitenkaan pitäisi ottaa huomioon tuotannosta poistettujen kanojen myyntiä,

yhteisössä ja maailmanmarkkinoilla saatujen kokemusten perusteella olisi säädettävä rehuviljamäärälle maailmanmarkkinoilla sama koostumus, jota yhteisössä käytetään maksun laskennassa,

rehuviljamäärän hinnan laskentaan olisi valittava sama menetelmä, jota käytetään maksun laskennassa,

käyttöpaikkaan kuljettamisesta ja rehuiksi jalostamisesta aiheutuvien kustannusten huomioon ottamiseksi cif-hintojen aritmeettista keskiarvoa on korotettava 0,475 laskentayksiköllä sadalta viljakilolta,

rehuviljamäärän määrittämisessä maailmanmarkkinoilla ei oteta huomioon muita rehukustannuksia eikä yleisiä tuotantokustannuksia ja kaupan pitämisen kustannuksia; nämä muut rehukustannukset koskevat täydentäviä valkuaisrehuja, mineraalisuoloja, vitamiineja ja sairauksien ehkäisyyn käytettäviä tuotteita; yleiset tuotantokustannukset ja kaupan pitämisen kustannukset käsittävät eläinlääkintäkulut, eläinten suojista aiheutuvat kulut, työvoima-, vakuutus- ja kuljetuskustannukset sekä myyntimarginaalin; nämä kulut ja kustannukset voidaan arvioida kiinteästi:

- 0,4366 laskentayksiköksi kilogrammaa kohti kuorellisten munien osalta,

- 0,0655 laskentayksiköksi yhtä siitosmunaa kohti, ja

vahvistettaessa 1 päivästä marraskuuta, 1 päivästä helmikuuta ja 1 päivästä toukokuuta voimassa olevaa sulkuhintaa rehuviljan maailmanmarkkinahintojen kehitys otetaan huomioon ainoastaan, jos rehuviljamäärän hinnassa ilmenee vähimmäismuutos suhteessa edellisen vuosineljänneksen sulkuhintaa laskettaessa käytettyyn hintaan; pienempi kuin kolmen prosentin muutos ei vaikuta merkittävästi kuorellisten munien tuotannon rehukustannuksiin; vähimmäismuutos olisi vahvistettava kolmeksi prosentiksi,

ON ANTANUT TÄMÄN ASETUKSEN:

1 artikla

Asetuksen (ETY) N:o 2771/75 4 artiklan 1 kohdan a alakohdassa ja 2 kohdassa tarkoitetut rehuviljamäärät sekä niiden koostumus vahvistetaan liitteessä I olevissa sarakkeissa 3 ja 4.

2 artikla

1. Rehuviljamäärän hinta yhteisössä vastaa kunkin tähän määrään sisältyvän viljalajin kilohintojen yhteisössä liitteessä I olevassa sarakkeessa 4 olevien prosenttiosuuksien mukaan painotettua keskiarvoa kerrottuna liitteessä I olevassa sarakkeessa 3 olevalla luvulla.

2. Kunkin rehuviljalajin hinta yhteisössä vastaa tämän viljalajin 1 päivänä elokuuta alkavana 12 kuukauden jaksona voimassa olevien niiden kuukausittaisella korotuksella korotettujen kynnyshintojen aritmeettista keskiarvoa.

3 artikla

1. Rehuviljamäärän hinta maailmanmarkkinoilla vastaa kunkin tähän määrään sisältyvän viljalajin kilohintojen maailmanmarkkinoilla liitteessä I olevassa sarakkeessa 4 olevien prosenttiosuuksien mukaan painotettua keskiarvoa kerrottuna liitteessä I olevassa sarakkeessa 3 olevalla luvulla.

2. Kunkin rehuviljalajin hinta maailmanmarkkinoilla vastaa tälle viljalajille asetuksen (ETY) N:o 2771/75 4 artiklan 1 kohdan a alakohdan kolmannessa alakohdassa säädetyksi kuuden kuukauden jaksoksi vahvistettujen cif-hintojen aritmeettista keskiarvoa.

4 artikla

1. Asetuksen (ETY) N:o 2771/75 7 artiklan 2 kohdan a alakohdassa ja 3 kohdassa tarkoitettujen rehuviljamäärien hinta vastaa liitteessä II olevassa sarakkeessa 3 vahvistettujen rehuviljamäärien, joiden koostumus ilmenee liitteessä II olevasta sarakkeesta 4, hintaa.

2. Näiden rehuviljamäärien hinta vastaa kunkin tähän määrään sisältyvän viljalajin kilohintojen liitteessä II olevassa sarakkeessa 4 olevien prosenttiosuuksien mukaan painotettua keskiarvoa kerrottuna liitteessä II olevassa sarakkeessa 3 olevalla luvulla.

3. Kunkin viljalajin hinta vastaa tälle viljalajille asetuksen (ETY) N:o 2771/75 7 artiklan 2 kohdan toisessa alakohdassa säädetyksi kuuden kuukauden jaksoksi vahvistettujen cif-hintojen aritmeettista keskiarvoa korotettuna 0,475 laskentayksiköllä sataa viljakiloa kohti.

5 artikla

Asetuksen (ETY) N:o 2771/75 7 artiklan 2 kohdan b alakohdassa ja 3 kohdassa tarkoitetut kiinteät määrät vahvistetaan liitteessä II olevassa sarakkeessa 5.

6 artikla

Asetuksen (ETY) N:o 2771/75 7 artiklan 2 kohdan viimeisessä alakohdassa tarkoitettu vähimmäismuutos vahvistetaan kolmeksi prosentiksi.

7 artikla

1. Kumotaan muna-alalla sovellettavien maksun ja sulkuhinnan laskemista koskevista säännöistä 21 päivänä kesäkuuta 1967 annettu neuvoston asetus N:o 145/67/ETY(2), sellaisena kuin se on muutettuna asetuksella (ETY) N:o 1716/74(3).

2. Viittauksia 1 kohdan nojalla kumottuun asetukseen pidetään viittauksina tähän asetukseen.

8 artikla

Tämä asetus tulee voimaan 1 päivänä marraskuuta 1975.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 29 päivänä lokakuuta 1975.

Neuvoston puolesta

Puheenjohtaja

G. MARCORA

(1) EYVL N:o 282, 1.11.1975, s. 49

(2) EYVL N:o 125, 26.6.1967, s. 2467/67

(3) EYVL N:o L 181, 4.7.1974, s. 1

LIITE I

>TAULUKON PAIKKA>

LIITE II

>TAULUKON PAIKKA>